|  |
| --- |
| Метадалогія эканамічнай гісторыі Беларусі |

|  |
| --- |
| Сутнасць ***метадалогіі гісторыі*** – гэта вырашэнне пытання аб прыродзе гістарычнага тлумачэння. Метадалогія раскрывае асноўныя паняцці навукі і паказвае іх ролю ў працэсе пазнання. Адна з задач метадалогіі – удасканаленне паняційнага апарату. Да яе асноўных паняццяў адносяцца катэгорыі і прынцыпы.  **Катэгорыі** – гэта найбольш агульныя паняцці, якія канцэнтруюць веды аб важнейшых адносінах, уласцівасцях і сувязях навакольнага свету (гістарычны час, гістарычны факт, гістарычнае месца і інш.).  **Прынцыпы** – зыходныя паняцці навукі, што вызначаюць асноўныя спосабы вырашэння навуковай праблемы. Прынцып ***гістарызму*** патрабуе ад даследчыка ўлічваць зменлівасць і развіццё рэчаіснасці ў часе. Прынцып ***аб’ектыўнасці*** патрабуе ад даследвання ўсебаковыга ахопу вывучаемай з’явы, апоры на дасягнуты ўзровень навуковых ведаў з улікам усіх поглядаў на дадзенную праблему, выкарыстоўвання ўсёй сукупнасці метадаў даследавання. Прынцып ***каштоўнаснага падыходу*** патрабуе выяўлення і ацэнкі індывідуальна значнага для канкрэтнай асобы ў вывучаемым аб’екце, але пры захаванні прынцыпаў гістарызму і аб’ектыўнасці.  Сродкам пазнавальнай дзейнасці з’яўляюцца *метады*.  **Метад** – гэта сукупнасць прыёмаў і аперацый, што рэгулююць дзейнасць даследчыка і забяспечваюць вырашэнне даследчыцкай задачы. Да больш важкіх, арганічна звязаных з курсам гісторыі можна аднесці наступныя групы метадаў даследавання:   **метады агульнанавуковыя** (гістарычны, лагічны і метад класіфікацыі і інш.) – лагічная аснова ўсялякага даследавання. Так, гістарычны метад дазваляе ўстанавіць гістарычную паслядоўнасць працэсу генезісу вывучаемай з’явы, яе генетычныя вытокі;   **спецыяльна-гістарычныя метады**, у тым ліку:   ***метад класавага падыходу***. Трактуе гістарычны працэс праз прызму наяўнасці розных класаў. Як развіццё класавага метаду – ***марксісцкі падыход****,* які прапагандаваў наяўнасць класавай барацбы;   ***гісторыка-генетычны метад*** дазваляе вывучаць з’явы ў працэсе іх развіцця, ад зараджэння да гібелі ці сучаснага стану;   ***гісторыка-параўнальны ці кампаратыўны*** метад дазваляе параўноўваць гістарычныя аб’екты ў прасторы і часе, выяўляць падабенствы і адрозненні паміж імі;   ***гісторыка-тыпалагічны*** дазваляе выяўляць агульныя рысы ў прасторавых групах гістарычных падзей і з’яў і вылучаць аднародныя стадыі ў іх развіцці;   ***гісторыка-сістэмны*** метад дазваляе праводзіць паглыблены аналіз сацыяльна-гістарычных сістэм і раскрываць ўнутраныя механізмы іх функцыянавання;   ***дыяхранічны*** метад дазваляе даследчыку будаваць у часе разнастайныя па прыродзе гістарычныя працэсы;   ***рэтраспектыўны*** метад дазваляе праводзіць паслядоўнае пранікненне ў гістарычнае мінулае з мэтай выяўлення прычыны дадзенай падзеі.  Існуюць і іншыя метады – ***храналагічны або метад перыядызацыі, параўнальна-гістарычны або метад гістарычных паралеляў, метад гістарычнага мадэлявання і г.д.;***   **метады сумежных навук** – матэматычнай статыстыкі, сацыяльных канкрэтных даследаванняў, сацыяльнай псіхалогіі і г.д.  Сярод іх можна адзначыць ***колькасныя метады ў т.л. інфармацыйныя****.* Гэта колькасны аналіз, контэнт-аналіз, мадэляванне, метад сінергетыкі (тэорыі самаарганізаваных грамадскіх сістэм) і інш.;   **метады прыродазнаўчых навук** (фізічных, хімічных, біялагічных, геалагічных, тэхнічных і г.д.).  Для гісторыі найбольш важныя ***радыевугляродны, дэндралагічны, археаманітычны, металаграфічны, петраграфічны, геафізічны*** метады. З іх дапамогай можна вызначыць «узрост» рэшткаў дрэва, вугалю, касцей, керамікі, зерневых і збожжавых культур з сярэднестатыстычнай памылкай усяго 1-2%; ўстанавіць агульныя заканамернасці ў развіцці тэхналогіі апрацоўкі матэрыялаў і г.д. |